Αθήνα: 25.11.2016

Αρ. Πρωτ.: 1776

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Αναγκαία θέματα προς επίλυση για τους νησιώτες και ακρίτες με αναπηρία**

Επιστολή στον υπουργό Ναυτιλίας Π. Κουρουμπλή απέστειλε η ΕΣΑμεΑ, υποβάλλοντας επιγραμματικά το σύνολο των θεμάτων που απασχολούν τα άτομα με αναπηρία και άπτονται του συγκεκριμένου υπουργείου.

Δυστυχώς είναι γνωστό ότι οι πολίτες με αναπηρία της χώρας μας εξακολουθούν - ιδιαίτερα στην Περιφέρεια και ακόμη περισσότερο στις νησιωτικές περιοχές - να βιώνουν αξεπέραστα εμπόδια στην καθημερινή τους ζωή που συχνά τους οδηγούν στο περιθώριο και τον αποκλεισμό. Θέματα προσβασιμότητας υποδομών και υπηρεσιών, πρόσβασης σε τοπικές και υπερτοπικές μεταφορές, στην εκπαίδευση και υγεία, στις πολιτιστικές και αθλητικές υποδομές, στις υποδομές αναψυχής, κ.λπ. δεν έχουν μέχρι σήμερα αντιμετωπιστεί από την Πολιτεία για τους κατοίκους με αναπηρία της νησιωτικής χώρας. Επιπρόσθετα χρειάζεται λήψη πρόσθετων οικονομικών μέτρων ανακούφισης των ατόμων με αναπηρία στις παραπάνω περιοχές, ειδάλλως η υλοποίηση μέτρων δεν θα έχει απολύτως καμία αξία.

Πρέπει επίσης να τονιστεί ότι η απουσία νησιωτικής πολιτικής που θα λαμβάνει υπόψη και τις ανάγκες των ατόμων με αναπηρία δεν πλήττει μόνο τους κατοίκους με αναπηρία της νησιωτικής Ελλάδας, αλλά και την τοπική οικονομία και επιχειρηματικότητα, απωθώντας μια μεγάλη ομάδα καταναλωτών του εθνικού τουριστικού προϊόντος, τους καταναλωτές με αναπηρία (σήμερα εκτιμώνται σε 80.000.000 άτομα στην Ευρωπαϊκή Ένωση) και γενικότερα τους καταναλωτές με προβλήματα παρόμοια με τα άτομα με αναπηρία (π.χ. άτομα γ’ ηλικίας, οικογένειες με παιδιά κ.λπ.), στερώντας έτσι την τοπική οικονομία από σημαντικά έσοδα.

**Αναλυτικά συνέχεια τα ελάχιστα και απόλυτα αναγκαία θέματα στην επιστολή** [**https://is.gd/RM2VZQ**](https://is.gd/RM2VZQ)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**